CELEX: 32021D0972
Language: bg
Date: 2021-06-14 00:00:00
Title: Решение (ЕС) 2021/972 на Съвета от 14 юни 2021 година относно позицията, която трябва да се заеме от името на Европейския съюз в рамките на Общия съвет на Световната търговска организация по отношение на искането на Европейския съюз за удължаване на срока на действие на освобождаването от задължения в рамките на СТО, позволяващо предоставянето на автономни търговски преференции за Западните Балкани

17.6.2021   
               
               
                  BG
               
               
                  Официален вестник на Европейския съюз
               
               
                  L 214/66
               
            
         РЕШЕНИЕ (ЕС) 2021/972 НА СЪВЕТА
         от 14 юни 2021 година
         относно позицията, която трябва да се заеме от името на Европейския съюз в рамките на Общия съвет на Световната търговска организация по отношение на искането на Европейския съюз за удължаване на срока на действие на освобождаването от задължения в рамките на СТО, позволяващо предоставянето на автономни търговски преференции за Западните Балкани
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член II, параграф 2 от Споразумението за създаване на Световната търговска организация (наричано по-нататък „Споразумението за СТО“), споразуменията и отнасящите се към тях правни актове в приложения 1, 2 и 3 (наричани по-нататък „многостранни търговски споразумения“) към него, включително Общото споразумение за митата и търговията от 1994 г. (наричано по-нататък „ГАТТ от 1994 г.“), са неразделни части от Споразумението за СТО и са задължителни за всички членове на Световната търговска организация (СТО), включително за Съюза.
                  
               
                     (2)
                  
                  
                     Съгласно член IV, параграф 1 от Споразумението за СТО, СТО може да приема решения по всички въпроси, свързани с многостранните търговски споразумения.
                  
               
                     (3)
                  
                  
                     В съответствие с член IХ, параграф 3 от Споразумението за СТО при изключителни обстоятелства СТО може да вземе решение за освобождаване на отделен член от задължение, произтичащо от Споразумението за СТО или от някое от многостранните търговски споразумения.
                  
               
                     (4)
                  
                  
                     Съюзът беше освободен за първи път от задълженията си по член I, параграф 1 от ГАТТ от 1994 г. на 8 декември 2000 г. до 31 декември 2006 г., като за последен път срокът на действие на това освобождаване беше удължен на 7 декември 2016 г. до 31 декември 2021 г., в степента, необходима да се позволи на Съюза да предостави преференциално третиране на допустимите продукти с произход от Западните Балкани (Албания, Босна и Херцеговина, Косово (*), Черна гора, Северна Македония и Сърбия).
                  
               
                     (5)
                  
                  
                     На 16 декември 2020 г. с Регламент (ЕС) 2020/2172 на Европейския парламент и на Съвета (1) срокът на прилагане на автономните търговски преференции за Западните Балкани беше удължен допълнително до 31 декември 2025 г.
                  
               
                     (6)
                  
                  
                     При липса на освобождаване от задължения, наложени в рамките на СТО, прилагането от Съюза на автономните търговски преференции за Западните Балкани до 31 декември 2025 г. ще трябва да бъде разширено, така че да обхване всички други членове на СТО.
                  
               
                     (7)
                  
                  
                     Искането за удължаване на срока на действие на освобождаването от задължения, наложени в рамките на СТО, съгласно член I, параграф 1 и член XIII от ГАТТ от 1994 г., позволяващо да се предоставят автономни търговски преференции на Западните Балкани, е оправдано предвид продължаващата трудна икономическа ситуация в региона, както и факта, че преференциалното третиране на допустимите продукти, което Съюзът предоставя на тези държави, има за цел да насърчи икономическото развитие по начин, съгласуван с целите на ГАТТ от 1994 г., а не да създава пречки за търговията на други членове на СТО.
                  
               
                     (8)
                  
                  
                     Целесъобразно е да се установи позицията, която трябва да се заеме от името на Съюза в Общия съвет на СТО, тъй като удължаването на срока на действие на предоставеното от СТО освобождаване във връзка с автономните търговски преференции, предоставени от Съюза на Западните Балкани, ще бъде обвързващо за членовете на СТО,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Позицията, която трябва да се заеме от името на Европейския съюз в рамките на Общия съвет на Световната търговска организация, е да се поиска удължаване до 31 декември 2026 г. на срока на действие на съществуващото освобождаване от задължения, наложени в рамките на СТО, във връзка с автономните търговски преференции, предоставени от Съюза на Западните Балкани, и да се подкрепи приемането на това искане.
            Тази позиция се изразява от Комисията.
         
         
            Член 2
            Настоящото решение влиза в сила в деня на приемането му.
         
         
            Съставено в Люксембург на 14 юни 2021 година.
            
               
                  За Съвета
               
               
                  Председател
               
               A. MENDES GODINHO
            
         
         
            (*)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
         
            (1)  Регламент (ЕС) 2020/2172 на Европейския парламент и на Съвета от 16 декември 2020 г. за изменение на Регламент (ЕО) № 1215/2009 на Съвета за въвеждане на изключителни търговски мерки за страни и територии, участващи или свързани с процеса на стабилизиране и асоцииране, осъществяван от Европейския съюз (ОВ L 432, 21.12.2020 г., стр. 7).